text: La Sant Silvestre de la Seu ja ha superat el miler d'inscrits - Notícies - Oficina Jove
  La Sant Silvestre de la Seu ja ha superat el miler d'inscrits
  En la seva setena edició la prova es celebrarà dijous, 31 de desembre, a 2/4 de 7 de la tarda
  L'organització de la cursa Sant Silvestre La Seu-Memorial Marc Peña Turet començarà a repartir aquest dimarts els dorsals als aficionats que ja s'han apuntat per a la prova, que celebrarà la seva setena edició aquest dijous, 31 de desembre, a 2/4 de 7 de la tarda amb sortida i arribada a la plaça dels Oms.
  Ja s'ha superat el llistó del miler d'inscrits. L'organització enguany s'ha marcat el repte d'arribar als 1.500 corredors i corredores, per la qual cosa segueixen animant a tothom a apuntar-se. La cursa, de 3,6 quilòmetres, presenta un recorregut assequible per a tots els nivells i edats.
  Els dorsals es poden passar a recollir aquest dimarts i dimecres, de les 11 a les 2 del migdia i de les 6 a les 9 del vespre, a l'Ateneu Alt Urgell (C/ Capdevila, 6). El dijous, s'hauran de recollir directament a la Sala de Sant Domènec, al costat de la zona de sortida, de les 4 a les 6 de la tarda.
  D'altra banda, la Sant Silvestre La Seu ha posat en marxa un concurs de fotografies de la prova, a través de les xarxes socials Instagram, Facebook i Twitter. S'hi pot participar tot penjant alguna instantània original de la prova amb les etiquetes #SantSiLaSeu i #Santsigram.
  Amb la col·laboració de l'Espai Ermengol de La Seu d'Urgell, tots els participants a la cursa rebran un val per a la Ruta del Formatge, que inclou una degustació de productes de les DOP Formatge i Mantega de l'Alt Urgell i Cerdanya.